b'\n_START_ARTICLE_\nUrho Ruola\n_START_PARAGRAPH_\nUrho August Antero Ruola (10. huhtikuuta 1919 Kustavi \xe2\x80\x93 8. marraskuuta 2006 Benalm\xc3\xa1dena, Espanja) oli suomalainen rakennusmestari, vuorineuvos ja rakennusalan yrityksen Rakennus-Ruolan perustaja ja p\xc3\xa4\xc3\xa4johtaja._NEWLINE_Ruolan is\xc3\xa4 Jalmari Taavetti Ruola oli maanviljelij\xc3\xa4 ja kalastaja joka omisti V\xc3\xa4h\xc3\xa4-Ruolan tilan Ruolan kyl\xc3\xa4ss\xc3\xa4 Kustavissa. Urho Ruola k\xc3\xa4vi ennen sotia teollisuuskoulun valmistuen rakennusmestariksi vuonna 1939. H\xc3\xa4n oli sotavuosina viisi vuotta rintamalla ja aloitti siviiliin p\xc3\xa4\xc3\xa4sty\xc3\xa4\xc3\xa4n rakennusurakoinnin kotikunnassaan Kustavissa yhdess\xc3\xa4 veljens\xc3\xa4 rakennusmestari Martti Ruolan (1917\xe2\x80\x931988) kanssa. Ensimm\xc3\xa4inen rakennuskohde oli vuonna 1948 valmistunut Kustavin Isoluodon koulu. Ruolan ja h\xc3\xa4nen veljens\xc3\xa4 perustaman Rakennusliike M. & U. Ruolan, vuodesta 1950 Rakennustoimisto Ruola Oy toiminta laajeni pian ensin Saloon ja Turun seudulle ja sitten Lahteen ja Helsingin seudulle. Rakennusyhti\xc3\xb6ss\xc3\xa4 Martti Ruola vastasi teknillisest\xc3\xa4 puolesta ja Urho Ruola keskittyi kaupalliseen puoleen._NEWLINE_Ruolan veljekset aloittivat elementtirakentamisen syksyll\xc3\xa4 1957 rakennuskohteena oli Asunto Oy Sep\xc3\xa4nkulma Turussa. Vuonna 1959 aloitti toimintansa Ruolan Turun It\xc3\xa4harjulle perustama tiett\xc3\xa4v\xc3\xa4sti Suomen ensimm\xc3\xa4inen rakennuselementtitehdas. Ruola solmi vuonna 1961 tiett\xc3\xa4v\xc3\xa4sti Suomen ensimm\xc3\xa4isen aluerakennussopimuksen Lahden M\xc3\xb6ys\xc3\xa4n alueen rakentamisesta. Ruola rakensi Lahdessa my\xc3\xb6s 40 prosenttia Mukkulan alueesta. Ruola aloitti aluerakentamisen Turussa vuonna 1965 ja yhti\xc3\xb6 rakensi my\xc3\xb6s Turun kaupunginteatterin vuosina 1961\xe2\x80\x931962 ja Turun yliopistollisen keskussairaalan 1964\xe2\x80\x931968. Urho Ruola sai vuonna 1964 kauppaneuvoksen arvon ja vuonna 1977 h\xc3\xa4nest\xc3\xa4 tuli vuorineuvos._NEWLINE_Ruolan liikevaihto yli 1974 100 miljoonan markan rajan. Yhti\xc3\xb6n nimeksi muuttui vuoden 1976 alusta Rakennus-Ruola Oy sen j\xc3\xa4lkeen kun siihen oli fuusioitu vuonna 1975 ostettu teollisuusneuvos Uno Pikarlan (1899\xe2\x80\x931976) perustama Rakennus Oy. Ruola rakensi 1970-luvulla my\xc3\xb6s ulkomailla muun muassa Saudi-Arabiassa ja Nigeriassa. Rakennus-Ruola oli 1970- ja 1980-luvuilla Suomen kymmenen suurimman rakennusyhti\xc3\xb6n joukossa ja yhti\xc3\xb6n liikevaihto oli vuonna 1987 900 miljoonaa markkaa. Ruolan yhti\xc3\xb6t olivat rakentamassa muun muassa Lahden suurm\xc3\xa4ke\xc3\xa4, P\xc3\xa4ij\xc3\xa4t-H\xc3\xa4meen keskussairaalaa, Helsingin oopperataloa ja tasavallan presidentin uutta virka-asuntoa M\xc3\xa4ntynieme\xc3\xa4._NEWLINE_Vuonna 1982 Urho Ruola ja h\xc3\xa4nen veljens\xc3\xa4 Martti Ruola tuomittiin jatketusta veropetoksesta sakkoihin. Veljekset olivat vieneet yrityksens\xc3\xa4 kirjanpitoon v\xc3\xa4hennyskelvottomia poliittisia tukimaksuja, poliitikoille, virkamiehille ja finanssisektorin p\xc3\xa4\xc3\xa4tt\xc3\xa4jille kustannettuja matkoja sek\xc3\xa4 yksityisk\xc3\xa4ytt\xc3\xb6\xc3\xb6n hankitun veneen ostokulut._NEWLINE_1990-luvun alun talouslama johti siihen ett\xc3\xa4 Ruola-konserni fuusioitiin toiseen suureen turkulaiseen rakennusyhti\xc3\xb6\xc3\xb6n A. Puolimatka Oy:hyn joka siirtyi sittemmin ruotsalaisomistukseen.'